CELEX: 52021PC0026
Language: mt
Date: 2021-01-25
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni Ewropea, fil-Grupp ta’ Esperti dwar il-Ftehim Ewropew dwar il-Ħidma ta’ Ekwipaġġi ta’ Vetturi involuti fit-Trasport Internazzjonali bit-Triq (AETR) u fil-Grupp ta’ Ħidma dwar it-Trasport bit-Triq tal-Kummissjoni Ekonomika għall-Ewropa tan-Nazzjonijiet Uniti

IL-KUMMISSJONI EWROPEA
            Brussell, 25.1.2021
            COM(2021) 26 final
            2021/0013(NLE)
            Proposta għal
            DEĊIŻJONI TAL-KUNSILL 
            dwar il-pożizzjoni li għandha tiġi adottata, f’isem l-Unjoni Ewropea, fil-Grupp ta’ Esperti dwar il-Ftehim Ewropew dwar il-Ħidma ta’ Ekwipaġġi ta’ Vetturi involuti fit-Trasport Internazzjonali bit-Triq (AETR) u fil-Grupp ta’ Ħidma dwar it-Trasport bit-Triq tal-Kummissjoni Ekonomika għall-Ewropa tan-Nazzjonijiet Uniti
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Grupp ta’ Esperti dwar il-Ftehim Ewropew dwar il-ħidma ta’ ekwipaġġi ta’ vetturi involuti fit-trasport internazzjonali bit-triq (AETR) tal-Kummissjoni Ekonomika għall-Ewropa tan-Nazzjonijiet Uniti (NU/KEE) u fil-Grupp ta’ Ħidma dwar it-Trasport bit-Triq (SC.1) tan-NU/KEE b’rabta mal-emenda prevista għall-AETR, għall-inklużjoni tal-ispeċifikazzjonijiet tekniċi dwar it-takografu intelliġenti fil-Ftehim.
            
            
               Wara d-diskussjonijiet fil-Grupp ta’ Esperti dwar l-AETR u d-dħul fis-seħħ tar-Regolament (UE) 2020/1054
                  1
               , li jinkludi regoli riveduti dwar it-takografu, huwa neċessarju li tiġi stabbilita l-pożizzjoni li għandha tittieħed f’isem l-Unjoni fid-dawl tas-sessjonijiet li jmiss tal-Grupp ta’ Esperti dwar l-AETR u tal-Grupp ta’ Ħidma dwar it-Trasport bit-Triq (SC.1) tan-NU/KEE.
            
            
               2.Kuntest tal-proposta
            
            
               2.1.L-AETR
            
            
               Il-Ftehim Ewropew dwar il-ħidma ta’ ekwipaġġi ta’ vetturi involuti fit-trasport internazzjonali bit-triq (AETR) għandu l-għan li jarmonizza l-qafas leġiżlattiv tal-Partijiet Kontraenti għall-Ftehim fir-rigward tal-ħinijiet ta’ sewqan u ta’ mistrieħ għas-sewwieqa professjonali, kif ukoll ir-rekwiżiti tekniċi korrispondenti għall-kostruzzjoni u l-installazzjoni tat-takografu. L-AETR daħal fis-seħħ fil-5 ta’ Jannar 1976. Sussegwentement ġie emendat, l-aktar reċenti fl-20 ta’ Settembru 2010.
            
            
               L-Istati Membri kollha huma partijiet għall-Ftehim.
            
            
               2.2.Il-Grupp ta’ Esperti dwar l-AETR u l-Grupp ta’ Ħidma dwar it-Trasport bit-Triq 
            
            
               Il-Grupp ta’ Esperti dwar l-AETR huwa grupp tekniku u informali li ġie stabbilit mill-Kumitat tat-Trasport Intern tan-NU/KEE bl-għan li jiżviluppa proposti għal emendi fil-Ftehim. 
            
            
               Il-Grupp ta’ Ħidma dwar it-Trasport bit-Triq (SC.1) huwa grupp stabbilit mill-Kumitat tat-Trasport Intern, li jippromwovi l-iżvilupp u l-faċilitazzjoni tat-trasport internazzjonali bit-triq, billi jarmonizza u jissimplifika r-regoli u r-rekwiżiti relatati mat-trasport bit-triq.
            
            
               L-adozzjoni formali ta’ proposti għall-emendar tal-AETR issir skont l-Artikolu 21 tal-Ftehim, li jgħid li kwalunkwe Parti Kontraenti tista’ tipproponi emendi għall-Ftehim. Il-proposti jridu jiġu ppreżentati lis-Segretarju Ġenerali tan-Nazzjonijiet Uniti. Wara dan, il-Partijiet Kontraenti għandhom perjodu ta’ sitt xhur biex joġġezzjonaw kontra l-proposta. Il-proposta titqies li ġiet adottata jekk l-ebda Parti Kontraenti ma toġġezzjona għal dawk l-emendi.  
            
            
               Fil-prattika, il-proposti kollha għall-emendar tal-AETR huma l-ewwel diskussi u miftiehma fl-SC.1, qabel ma l-emendi jiġu ppreżentati lis-Segretarju Ġenerali tan-Nazzjonijiet Uniti minn waħda mill-Partijiet Kontraenti. Meta l-proposta tikkonsisti f’emendi għall-Appendiċijiet 1, 2 jew 3 tal-Anness tal-Ftehim, jew għall-Artikoli introduttorji tal-Appendiċi 1B tal-Ftehim, il-proposta teħtieġ l-adozzjoni mill-SC.1 b’maġġoranza sempliċi tal-Partijiet Kontraenti preżenti u votazzjoni, kif stabbilit fl-Artikolu 22, fl-Artikolu 22 bis u fl-Artikolu 22 ter tal-Ftehim. 
            
            
               2.3.Ħtieġa għal Deċiżjoni tal-Kunsill
            
            
               Il-pożizzjoni tal-UE stabbilita bid-Deċiżjoni tal-Kunsill (UE) 2016/1877
                  2
                inkludiet l-elementi li ġejjin:
            
            
               –It-tħassir tal-Artikolu 22bis tal-AETR li jipprevedi l-applikazzjoni awtomatika tal-ispeċifikazzjonijiet tat-takografu għall-AETR, u s-sostituzzjoni tiegħu bil-proċedura stabbilita fl-Artikolu 22 tal-Ftehim. Il-proċedura stabbilita fl-Artikolu 22 tkun emendata xi ftit biex ikun evitat li l-emendi għall-ispeċifikazzjonijiet tat-takografu jkunu jistgħu jiġu opposti minn terz biss tal-Partijiet Kontraenti;
            
            
               –Emenda tal-Artikolu 14 tal-Ftehim biex jippermetti l-adeżjoni tal-UE fil-Ftehim;
            
            
               –Emenda tal-Artikolu 10 tal-Ftehim biex tiġi inkluża referenza għar-Regolament (UE) Nru 165/2014 tal-Parlament Ewropew u tal-Kunsill
                  3
                u għall-Anness 1C tar-Regolament (UE) 2016/799
                  4
                li jistabbilixxi l-ispeċifikazzjonijiet tekniċi tat-takografu intelliġenti.
            
            
               Barra minn hekk, fid-19 ta’ Novembru 2018, il-Kunsill adotta d-Deċiżjoni (UE) 2018/1926
                  5
                dwar il-pożizzjoni li għandha tittieħed, f’isem l-Unjoni Ewropea, dwar l-implimentazzjoni ta’ TACHOnet mill-Partijiet Kontraenti għall-AETR mhux tal-UE, abbażi tat-teknoloġija "e-Delivery". 
            
         
         
            
               Huwa meħtieġ li tiġi stabbilita pożizzjoni ġdida tal-UE fid-dawl tal-laqgħat li jmiss tal-Grupp ta’ Esperti dwar l-AETR u tal-Grupp ta’ Ħidma dwar it-Trasport bit-Triq ta’ Frar 2021 u ta’ Ottubru 2021, rispettivament. Din il-pożizzjoni l-ġdida trid tikkunsidra d-diskussjonijiet fil-Grupp ta’ Esperti dwar l-AETR sa minn Ottubru 2016 u d-dħul fis-seħħ tar-Regolament (UE) 2020/1054 fl-20 ta’ Awwissu 2020 tal-Parlament Ewropew u tal-Kunsill
                  6
               li jemenda r-Regolament(UE) Nru 165/2014 dwar it-takografu.
            
            
               Ir-Regolament (UE) 2020/1054 jipprevedi li l-pożizzjoni tal-vettura għandha tiġi rreġistrata awtomatikament, b’mod partikolari kull darba li l-vettura taqsam il-fruntiera ta’ Stat Membru u meta l-vettura twettaq attivitajiet ta’ tagħbija jew ħatt. Dawn ir-rekwiżiti l-ġodda jagħmlu neċessarju l-iżvilupp ta’ verżjoni ġdida tat-takografu intelliġenti ("verżjoni 2 tat-takografu intelliġenti") li se jkollu jiġi installat f’vetturi rreġistrati ġodda mhux aktar minn sentejn wara l-adozzjoni tal-ispeċifikazzjonijiet tekniċi mill-Kummissjoni, jiġifieri sa mhux aktar tard minn Awwissu 2023. Barra minn hekk, il-verżjoni 2 tat-takografu intelliġenti se jkollha titwaħħal mhux biss f’vetturi rreġistrati ġodda, iżda wkoll fil-vetturi kollha involuti fit-trasport internazzjonali, sa mhux aktar tard minn tliet snin minn tmiem is-sena tad-dħul fis-seħħ tal-ispeċifikazzjonijiet tekniċi għall-vetturi mgħammra b’takografu analogu u b’takografu diġitali b’konformità mal-ispeċifikazzjonijiet kif imsemmi fl-Artikolu 3(4) tar-Regolament (UE) Nru 165/2014, kif emendat bir-Regolament (UE) 2020/1054, u mhux aktar tard minn erba’ snin wara d-dħul fis-seħħ tal-ispeċifikazzjonijiet tekniċi għall-vetturi mgħammra b’takografu intelliġenti kif imsemmi fl-Artikolu 3(4)a tar-Regolament (UE) Nru 165/2014, kif emendat bir-Regolament (UE) 2020/1054. Dawn l-iżviluppi fil-liġi tal-UE jeħtieġ li jkunu riflessi fid-diskussjonijiet fl-AETR.
            
            
               3.Sitwazzjoni attwali – Il-Progress tan-Negozjati
            
            
               3.1.L-implimentazzjoni tat-takografu intelliġenti mill-AETR
            
            
               Mill-2016 ma kienx possibbli li jsir progress fir-riforma tal-qafas istituzzjonali tal-Ftehim, b’mod partikolari l-emenda tal-Artikolu 14 li tippermetti l-adeżjoni tal-UE fil-Ftehim u l-emenda tar-regoli ta’ adozzjoni tal-ispeċifikazzjonijiet tat-takografu fl-Artikolu 22. Dawn l-aspetti s’issa ma kinux aċċettati mill-Partijiet Kontraenti tal-Ftehim mhux tal-UE.
            
            
               Madankollu, il-Partijiet Kontraenti kollha għall-Ftehim, inklużi l-Istati Membri, jaqblu dwar il-ħtieġa li jinkludu kemm jista’ jkun malajr l-ispeċifikazzjonijiet tekniċi tat-takografu intelliġenti fil-Ftehim għal żewġ raġunijiet. L-ewwel nett, il-Partijiet Kontraenti għall-AETR mhux tal-UE jenħtieġ li jikkonformaw mal-istess standards tal-ogħla livell tal-UE fir-rigward tal-kontroll tal-attività tas-sewwieqa, permezz tal-implimentazzjoni tal-verżjoni l-aktar avvanzata tat-takografu. F’dan il-kuntest, jenħtieġ li jiġi nnutat li l-vetturi rreġistrati fl-UE minn Ġunju 2019 ikunu mgħammra b’takografu intelliġenti u li l-verżjoni 2 tat-takografu intelliġenti se tiġi implimentata fi trakkijiet u xarabankijiet irreġistrati ġodda ta’ aktar minn 3,5 tunnellata sa mhux aktar tard minn Awwissu 2023 f’konformità mar-Regolament (UE) 2020/1054 bħala parti mill-Pakkett dwar il-Mobilità I. It-tieni nett, sakemm l-ispeċifikazzjonijiet tat-takografu intelliġenti jiġu inklużi fil-Ftehim, il-Partijiet Kontraenti għall-AETR mhux tal-UE jistgħu fil-prinċipju jipprojbixxu l-aċċess ta’ vetturi rreġistrati fl-UE u mgħammra b’takografu intelliġenti għat-territorji tagħhom. 
            
            
               Mill-2018, id-diskussjonijiet fil-Grupp ta’ Esperti dwar l-AETR għalhekk iffukaw fuq l-inklużjoni tal-ispeċifikazzjonijiet tekniċi tat-takografu intelliġenti fil-Ftehim. Għalhekk, intlaħaq fehim komuni dwar l-ispeċifikazzjonijiet tat-takografu intelliġenti u l-forma li biha jenħtieġ li jiġu inklużi fil-Ftehim. 
            
            
               B’riżultat ta’ dan il-fehim komuni, fit-8 ta’ April 2020, f’isem l-UE, il-Kroazja indirizzat lis-Segretarjat tan-NU/KEE, sottomissjoni formali għall-inklużjoni tal-ispeċifikazzjonijiet tekniċi tat-takografu intelliġenti fil-Ftehim. Din is-sottomissjoni formali hija bbażata fuq l-ispeċifikazzjonijiet tekniċi kif adottati mill-Kummissjoni fir-Regolament ta’ Implimentazzjoni (UE) 2016/799, soġġett għal numru limitat ta’ adattamenti għall-kuntest tal-AETR:
            
            
               –Sostituzzjoni tat-termini "Stati Membri" u "tagħmir ta’ reġistrazzjoni" minn "Partijiet Kontraenti" u "apparat ta’ kontroll", rispettivament;
            
            
               –Il-possibbiltà li tiġi limitata, skont il-liġijiet nazzjonali attwalment fis-seħħ, l-enerġija ta’ trażmissjoni tad-DSRC (komunikazzjonijiet dedikati fuq medda qasira) u d-data mxandra permezz tal-interfaċċja tal-ITS;
            
            
               –Sostituzzjoni tar-referenzi kollha għal-leġiżlazzjoni tal-UE b’referenzi internazzjonali li għandhom l-istess kontenut, bħar-Regolamenti tan-NU/KEE.
            
            
               Barra minn hekk, l-istandards EN imsemmija fl-ispeċifikazzjonijiet tat-takografu jenħtieġ li jiġu sostitwiti bl-istandards ISO fi żmien ħames snin wara d-data tad-dħul fis-seħħ tal-ispeċifikazzjonijiet tat-takografu intelliġenti fl-AETR. 
            
            
               Ebda mill-modifiki msemmija hawn fuq ma hija se taffetwa l-interoperabbiltà tat-takografu intelliġenti u tal-komponenti tiegħu.
            
            
               3.2.Id-data tal-applikazzjoni tal-ispeċifikazzjonijiet tat-takografu intelliġenti
            
            
               Filwaqt li nkiseb progress sostanzjali fid-diskussjonijiet dwar is-sustanza tal-ispeċifikazzjonijiet tat-takografu intelliġenti, għadhom għaddejjin diskussjonijiet dwar id-data meta dawn l-ispeċifikazzjonijiet jenħtieġ li jsiru obbligatorji għall-Partijiet Kontraenti għall-AETR mhux tal-UE. Il-Federazzjoni Russa titlob perjodu tranżitorju ta’ erba’ snin li jibda mid-dħul fis-seħħ tal-emenda rilevanti għall-Ftehim, jiġifieri l-istess perjodu bħal dak għall-applikazzjoni tal-verżjonijiet preċedenti tat-takografu mill-Partijiet Kontraenti għall-AETR. 
            
            
               Tali perjodu tranżitorju jtawwal iż-żmien b’mod konsiderevoli tal-implimentazzjoni tat-takografu intelliġenti mill-Partijiet Kontraenti għall-AETR mhux tal-UE. Jekk jintlaħaq ftehim dwar l-ispeċifikazzjonijiet tekniċi tat-takografu intelliġenti u dwar id-data tal-applikazzjoni tagħhom fil-laqgħa tal-SC.1 f’Ottubru 2021, meta wieħed jikkunsidra ż-żmien meħtieġ għas-segretarjat tal-Grupp ta’ Esperti biex iħejji l-fajl għall-adozzjoni tal-ispeċifikazzjonijiet u l-proċedura ta’ adozzjoni ta’ sitt xhur stabbilita fl-Artikolu 22 tal-Ftehim, huwa mistenni li l-ispeċifikazzjonijiet ma jiġux adottati u inklużi fil-Ftehim qabel Ġunju 2022. Jekk l-ispeċifikazzjonijiet isiru obbligatorji erba’ snin wara d-data tad-dħul fis-seħħ tal-emenda, il-Partijiet Kontraenti għall-AETR mhux tal-UE ikollhom jibdew jinstallaw it-takografu intelliġenti f’vetturi rreġistrati ġodda fit-territorju tagħhom mhux qabel Ġunju 2026, jiġifieri madwar 7 snin wara l-UE.  
            
            
               4.Il-pożizzjoni li għandha tittieħed f’isem l-Unjoni
            
            
               L-inklużjoni tal-verżjoni 2 tat-takografu intelliġenti fil-Ftehim se tikkontribwixxi għal infurzar aħjar tar-regoli dwar il-ħinijiet tas-sewqan u tal-mistrieħ fiż-żona tal-AETR permezz ta’ pożizzjonijiet addizzjonali tal-vettura li tkun qed tiġi rreġistrata fit-takografu. Meta wieħed iqis li l-vetturi kollha rreġistrati fl-UE se jkollhom jiġu mgħammra bil-verżjoni 2 tat-takografu intelliġenti fl-2025
                  7
               , l-inklużjoni tal-ispeċifikazzjonijiet tal-verżjoni 2 tat-takografu intelliġenti fil-Ftehim se tevita wkoll sitwazzjoni fejn vetturi mgħammra b’żewġ verżjonijiet differenti tat-takografu intelliġenti jkomplu jiċċirkolaw għal perjodu twil ta’ żmien fit-territorju tal-UE. 
            
            
               Meta wieħed iqis li l-vetturi rreġistrati għall-ewwel darba fl-UE se jkollhom jiġu mgħammra bil-verżjoni 2 tat-takografu intelliġenti minn madwar nofs l-2023 ’il quddiem, l-UE tista’ taċċetta li l-verżjoni 2 tat-takografu intelliġenti tkun installata f’vetturi rreġistrati għall-ewwel darba fil-Partijiet Kontraenti għall-AETR mhux tal-UE, qabel it-tmiem tal-2025. Jista’ jingħata perjodu tranżitorju addizzjonali ta’ sentejn lill-Partijiet Kontraenti għall-AETR mhux tal-UE biex jinstallaw il-verżjoni 2 tat-takografu intelliġenti fil-vetturi kollha involuti fl-operazzjonijiet tat-trasport fit-territorju tal-UE, jiġifieri sa mhux aktar tard minn tmiem l-2027. 
            
            
               Fil-laqgħa tal-Grupp ta’ Esperti dwar l-AETR ta’ Ottubru 2020, il-Kummissjoni ppreżentat il-funzjonalitajiet ewlenin tal-verżjoni 2 tat-takografu intelliġenti, kif ukoll l-emendi li huma mistennija li jsiru fl-ispeċifikazzjonijiet li ġew ippreżentati lis-segretarjat tan-NU/KEE f’isem l-Unjoni fit-8 ta’ April 2020 (speċifikazzjonijiet li jikkorrispondu għall-verżjoni 1 tat-takografu intelliġenti). Abbażi tal-att ta’ implimentazzjoni dwar l-ispeċifikazzjonijiet tekniċi tal-verżjoni 2 tat-takografu intelliġenti li għandu jiġi adottat mill-Kummissjoni fl-2021, l-UE se tippreżenta fi stadju aktar tard lill-AETR - probabbilment fil-laqgħa tal-Grupp ta’ Esperti dwar l-AETR ta’ Ottubru 2021 - appendiċi tekniku rivedut (Appendiċi 1C) bl-ispeċifikazzjonijiet tekniċi tal-verżjoni 2 tat-takografu intelliġenti li għandhom jiġu inklużi fil-Ftehim. 
            
         
         
            
               Barra minn hekk, xi aspetti tal-pożizzjoni li għandha tittieħed f’isem l-UE stabbilita fid-Deċiżjoni (UE) 2016/1877 jeħtieġ li jiġu mmodifikati. Fejn għandu x’jaqsam l-Artikolu 22 tal-Ftehim, il-pożizzjoni tal-UE stabbilita fid-Deċiżjoni (UE) 2016/1877 tipprevedi proposta f’isem l-Unjoni għal emendi f’dak l-Artikolu biex, fost l-oħrajn, jipprovdu li l-emendi għandhom jiġu aċċettati jekk mhux aktar minn nofs l-amministrazzjonijiet kompetenti tal-Partijiet Kontraenti jinnotifikaw lis-Segretarju Ġenerali bl-oġġezzjoni tagħhom għall-emendi, filwaqt li l-AETR attwalment jistabbilixxi li terz tal-Partijiet Kontraenti jistgħu jopponu emenda. L-emenda ssuġġerita mill-UE kienet opposta bil-qawwa mill-Partijiet Kontraenti għall-AETR mhux tal-UE. Għalhekk, l-ebda bidla ma hija proposta aktar għall-proċedura attwali tal-Artikolu 22. 
            
            
               Barra minn hekk, u wkoll b’rabta mal-pożizzjoni li għandha tittieħed f’isem l-UE stabbilita fid-Deċiżjoni (UE) 2016/1877, wara diskussjonijiet fil-Grupp ta’ Esperti dwar l-AETR, ma jidhirx aktar neċessarju li jitħassar l-Artikolu 22 bis tal-Ftehim li se jkompli japplika għall-verżjonijiet preċedenti tat-takografu. 
            
            
               L-emenda tal-Artikolu 14 tal-Ftehim li tippermetti l-adeżjoni tal-UE fl-AETR, li kien is-suġġett tad-Deċiżjoni tal-Kunsill (UE) 2016/1877, mhijiex affettwata u għalhekk l-UE se tkompli titlob tali emenda. 
            
            
               L-UE spjegat lill-Grupp ta’ Esperti dwar l-AETR f’Ottubru 2020 il-fehmiet preliminari tagħha dwar it-takografu intelliġenti u l-funzjonalitajiet addizzjonali ewlenin. L-UE ppreżentat ukoll il-fehmiet preliminari tagħha dwar id-dati ta’ implimentazzjoni tal-verżjoni 2 tat-takografu intelliġenti fil-Ftehim. L-UE kkonfermat li pożizzjoni formali tal-UE għandha tiġi ppreżentata lis-Segretarjat tan-NU/KEE bħala parti mid-diskussjoni li se sseħħ fil-Grupp ta’ Esperti dwar l-AETR fi Frar 2021.
            
            
               L-ewwel abbozz ta’ proposta għall-ispeċifikazzjonijiet tal-verżjoni 2 tat-takografu intelliġenti jista’ jiġi ppreżentat fil-laqgħa tal-Grupp ta’ Esperti dwar l-AETR fi Frar 2021.
            
            
               5.Sommarju tal-emendi proposti
            
            
               5.1Emenda għall-Artikolu 10 biex jirreferi għall-ispeċifikazzjonijiet tekniċi tat-takografu intelliġenti 
            
            
               Minħabba li l-ispeċifikazzjonijiet tekniċi tal-verżjoni 2 tat-takografu intelliġenti se jiġu inklużi bħala Appendiċi 1C ġdid tal-Anness tal-Ftehim, l-Artikolu 10 jenħtieġ li jirreferi għal dawn l-ispeċifikazzjonijiet li għandhom jitqiesu bħala konformi mar-rekwiżiti tal-Ftehim mid-data tad-dħul fis-seħħ tal-emenda rilevanti għall-Ftehim.
            
            
               5.2Emenda tal-Artikolu 13 biex ikun hemm perjodu ta’ tranżizzjoni għall-implimentazzjoni tat-takografu intelliġenti 
            
            
               L-Artikolu 13 jistabbilixxi perjodu ta’ tranżizzjoni ta’ erba’ snin qabel ma l-ispeċifikazzjonijiet tekniċi tat-takografu jsiru obbligatorji għall-Partijiet Kontraenti għall-AETR. Għall-verżjoni 2 tat-takografu intelliġenti, il-vetturi rreġistrati għall-ewwel darba jenħtieġ li jkunu mgħammra bit-takografu intelliġenti sa mhux aktar tard mill-31 ta’ Diċembru 2025. Il-vetturi użati fit-trasport internazzjonali jenħtieġ li jkunu mgħammra b’takografu intelliġenti sa mhux aktar tard mill-31 ta’ Diċembru 2027.
            
            
               5.3.Emenda tal-Artikolu 14 li tippermetti l-adeżjoni fl-AETR ta’ organizzazzjonijiet ta’ integrazzjoni reġjonali
            
            
               L-Artikolu 14 jillimita l-possibbiltà li Stati Membri li huma membri tan-NU/KEE jew Stati li huma ammessi fin-NU/KEE f’kapaċità konsultattiva, jissieħbu fl-AETR. Sabiex tkun tista’ sseħħ l-adeżjoni tal-UE, l-Artikolu 14 irid jiġi modifikat sabiex l-organizzazzjonijiet ta’ integrazzjoni reġjonali jkunu eliġibbli wkoll għall-adeżjoni fil-Ftehim. 
            
            
               5.4Emenda tal-Artikolu 22 biex tiġi applikata l-proċedura stabbilita f’dak l-Artikolu għall-modifiki għall-ispeċifikazzjonijiet tekniċi dwar it-takografu intelliġenti
            
            
               Il-proċedura stabbilita fl-Artikolu 22 tal-Ftehim jenħtieġ li tiġi applikata wkoll għall-verżjoni 2 tat-takografu intelliġenti li se tiġi definita fl-Appendiċi 1C ġdid. L-Artikolu 22 bis jenħtieġ li jibqa’ mhux mibdul fil-Ftehim u se jibqa’ applikabbli għat-takografu diġitali. 
            
            
               5.5L-inklużjoni tal-ispeċifikazzjonijiet tekniċi dwar it-takografu intelliġenti bħala Appendiċi 1C tal-AETR
            
            
               It-test sħiħ tal-ispeċifikazzjonijiet tekniċi tal-verżjoni 2 tat-takografu intelliġenti jenħtieġ li jkun inkluż fil-Ftehim bħala l-Appendiċi 1C tal-Anness tal-Ftehim. Il-proposta tal-UE għall-Appendiċi 1C se tkun disponibbli fl-2021. Din se tiġi żviluppata abbażi tal-ispeċifikazzjonijiet li kienu ppreżentati f’isem l-Unjoni fit-8 ta’ April 2020 (verżjoni 1 tat-takografu intelliġenti) u tal-ispeċifikazzjonijiet tal-UE li għandhom jiġu adottati mill-Kummissjoni fl-2021 abbażi tar-Regolament (UE) 2020/1054. 
            
            
               5.6Modifika fiċ-ċertifikat ta’ approvazzjoni sabiex jiġu inklużi approvazzjonijiet għat-takografu intelliġenti u l-komponenti tiegħu
            
            
               Iċ-ċertifikat ta’ approvazzjoni f’Kapitolu III tal-Appendiċi 2 irid jiġi emendat sabiex jinkludi l-Appendiċi 1C, u b’hekk it-takografu intelliġenti, fl-ambitu taċ-ċertifikat.
            
            
               6.Bażi Ġuridika 
            
            
               6.1Bażi ġuridika proċedurali
            
         
         
            
               6.1.1Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               L-Artikolu 218(9) tat-TFUE japplika irrispettivament minn jekk l-Unjoni hijiex membru tas-sede jew parti għall-Ftehim
                  8
               .
            
            
               Il-kunċett ta’ “atti li jkollhom effetti ġuridiċi” jinkludi atti li jkollhom effetti ġuridiċi skont ir-regoli tad-dritt internazzjonali li jirregola l-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  9
               .
            
            
               6.1.2Applikazzjoni għall-każ preżenti
            
            
               Il-Grupp ta’ Ħidma dwar it-Trasport bit-Triq (SC.1) huwa korp imwaqqaf min-NU/KEE.
            
            
               L-att li l-Grupp ta’ Ħidma dwar it-Trasport bit-Triq huwa mitlub jaqbel dwaru qabel l-emendi jiġu ppreżentati lis-Segretarju Ġenerali tan-Nazzjonijiet Uniti għall-adozzjoni skont l-Artikolu 21 tal-Ftehim, jikkostitwixxi att b’effetti legali. L-att previst se jkun vinkolanti fl-isfond tal-ġurisdizzjoni internazzjonali f’konformità mal-Artikolu 14 tal-AETR.
            
            
               L-att previst la jissupplimenta u lanqas jemenda il-qafas istituzzjonali tal-Ftehim.
            
            
               Għalhekk, il-bażi ġuridika proċedurali għad-Deċiżjoni proposta hija l-Artikolu 218(9) tat-TFUE.
            
            
               6.2Bażi ġuridika sostantiva
            
            
               6.2.1Prinċipji
            
            
               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-għan u fuq il-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.
            
            
               6.2.2.Applikazzjoni għall-każ preżenti
            
            
               L-objettiv u l-kontenut ewlieni tal-att previst jirrigwardjaw il-politika tat-trasport.
            
            
               Għalhekk, il-bażi ġuridika sostantiva tad-deċiżjoni proposta hija l-Artikolu 91. 
            
            
               6.3Konklużjoni
            
            
               Il-bażi ġuridika tad-Deċiżjoni proposta jenħtieġ li tkun l-Artikolu 91, flimkien mal-Artikolu 218(9) tat-TFUE.
            
            
               7.Il-pubblikazzjoni tal-att previst
            
            
               Ikun xieraq li, wara l-adozzjoni tagħhom, l-emendi għall-Ftehim jiġu ppubblikati f’Il-Ġurnal Uffiċjali tal-Unjoni Ewropea.
            
            
               
            
         
         
            
               2021/0013 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata, f’isem l-Unjoni Ewropea, fil-Grupp ta’ Esperti dwar il-Ftehim Ewropew dwar il-Ħidma ta’ Ekwipaġġi ta’ Vetturi involuti fit-Trasport Internazzjonali bit-Triq (AETR) u fil-Grupp ta’ Ħidma dwar it-Trasport bit-Triq tal-Kummissjoni Ekonomika għall-Ewropa tan-Nazzjonijiet Uniti
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91, flimkien mal-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi: 
            
            
               (1)Il-Ftehim Ewropew dwar il-Ħidma ta’ Ekwipaġġi ta’ Vetturi involuti fit-Trasport Internazzjonali bit-Triq (AETR)
                  10
                daħal fis-seħħ fil-5 ta’ Jannar 1976. Dan ġie emendat l-aħħar fl-20 ta’ Settembru 2010.
            
            
               (2)Skont l-Artikolu 21 tal-AETR, proposti ta’ emendi għall-Ftehim jistgħu jiġu ppreżentati minn kwalunkwe Parti Kontraenti lis-Segretarju Ġenerali tan-Nazzjonijiet Uniti. Qabel ma jintbagħtu lis-Segretarju Ġenerali tan-Nazzjonijiet Uniti, il-proposti, l-ewwel jiġu diskussi fil-Grupp ta’ Ħidma dwar it-Trasport bit-Triq (‘SC.1’) tal-Kummissjoni Ekonomika għall-Ewropa tan-Nazzjonijiet Uniti (NU/KEE). 
            
            
               (3)Huwa previst li l-Grupp ta’ Esperti dwar l-AETR, waqt il-25 sessjoni ppjanata tiegħu ta’ Frar 2021, u l-SC.1, waqt il-116-il sessjoni ppjanata tiegħu ta’ Ottubru 2021, se jiddiskutu l-emendi għall-AETR għall-adozzjoni tat-takografu intelliġenti. 
            
            
               (4)L-Artikolu 22bis tal-AETR jipprevedi li bidliet għar-Regolament tal-Kunsill (KEE) Nru 3821/85
                  11
                dwar it-takografu diġitali jsiru awtomatikament mill-Partijiet Kontraenti kollha għall-AETR mingħajr ebda konsultazzjoni jew vot formali. In-nuqqas ta’ parteċipazzjoni tal-Partijiet Kontraenti għall-AETR fil-proċess tal-iżvilupp u l-adozzjoni tal-ispeċifikazzjonijiet tekniċi dwar it-takografu diġitali kien kawża ewlenija ta’ diżappunt fost uħud minn dawk il-Partijiet Kontraenti. Il-Kummissjoni tirrikonoxxi fil-komunikazzjoni tagħha ‘Takografu Diġitali: Pjan direzzjonali għal attivitajiet futuri’
                  12
                li dan il-mekkaniżmu jipperikola l-implimentazzjoni korretta u armonizzata tat-takografu diġitali minn Partijiet Kontraenti mhux tal-Unjoni. Huwa għalhekk fl-interess tal-Unjoni li l-proċess tat-teħid tad-deċiżjonijiet fir-rigward tat-takografi diġitali jiġi modifikat u li fil-Grupp ta’ Esperti tal-AETR tiġi proposta l-applikazzjoni tal-proċedura stabbilita fl-Artikolu 22(1), (2) u (3), għall-inklużjoni tal-ispeċifikazzjonijiet tekniċi tat-takografu intelliġenti fl-AETR. L-Artikolu 22bis jenħtieġ li jibqa’ fis-seħħ għal emendi futuri possibbli għall-verżjonijiet preċedenti tat-takografu. 
            
            
               (5)L-Artikolu 10 tal-AETR jipprevedi li takografu li l-kostruzzjoni, l-installazzjoni, l-użu u l-ittestjar tiegħu jitwettqu skont ir-Regolament (KEE) Nru 3821/85 jitqies bħala konformi mar-rekwiżiti tal-AETR. L-Artikolu 10 jenħtieġ li jiġi emendat sabiex jinkludi referenza għall-ispeċifikazzjonijiet tekniċi tat-takografu intelliġenti, li jenħtieġ li jitqies bħala li jikkonforma mar-rekwiżiti tal-AETR mid-data tad-dħul fis-seħħ tal-Appendiċi 1C tal-Anness tal-AETR. 
            
            
               (6)Id-data preċiża għall-implimentazzjoni tat-takografu intelliġenti fl-AETR jenħtieġ li tkun stabbilita fl-Artikolu 13 tal-AETR dwar dispożizzjonijiet tranżitorji. 
            
            
               (7)L-Artikolu 14 tal-AETR ma jippermettix l-adeżjoni ta’ korpi oħra għajr l-Istati Membri tan-NU/KEE u l-Istati ammessi fin-NU/KEE f’kapaċità konsultattiva. Għal din ir-raġuni, sabiex tkun tista’ ssir adeżjoni tal-Unjoni fl-AETR, l-Artikolu 14 jenħtieġ li jiġi emendat biex jipprovdi għall-adeżjoni ta’ organizzazzjonijiet ta’ integrazzjoni reġjonali fl-AETR. 
            
            
               (8)Hemm diversi argumenti għall-adeżjoni tal-Unjoni fl-AETR. L-ewwel nett, l-Unjoni għandha kompetenza esklussiva fil-qasam tax-xogħol tal-ekwipaġġi tal-vetturi involuti fit-trasport internazzjonali bit-triq, kif ikkonfermat fil-Każ 22/70. It-tieni nett, tali adeżjoni tiggarantixxi r-rappreżentanza effettiva tal-interessi tal-Unjoni fl-AETR. Fl-aħħar nett, l-ispeċifiċitajiet tal-AETR u tal-proċess tat-teħid tad-deċiżjonijiet propost jiġġustifikaw għaliex l-Unjoni jenħtieġ li tkun Parti Kontraenti. 
            
            
               (9)L-ispeċifikazzjonijiet tekniċi tat-takografu intelliġenti li għandhom jiġu inklużi fl-AETR bħala Appendiċi 1C tal-Anness tiegħu jenħtieġ li jiġu żviluppati abbażi tal-ispeċifikazzjonijiet ippreżentati lill-Grupp ta’ Esperti dwar l-AETR f’isem l-Unjoni fit-8 ta’ April 2020 u abbażi tal-ispeċifikazzjonijiet li għandhom jiġu adottati mill-Kummissjoni fl-2021 skont ir-Regolament (UE) 2020/1054 tal-Parlament Ewropew u tal-Kunsill
                  13
               .
            
            
               (10)Iċ-ċertifikat ta’ approvazzjoni għat-takografi diġitali fl-Appendiċi 2, il-Kapitolu III, tal-Anness tal-AETR jenħtieġ li jiġi emendat sabiex ikun jista’ jintuża wkoll għall-approvazzjoni tat-takografi intelliġenti u l-komponenti tiegħu.
            
            
               (11)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Grupp ta’ Esperti dwar l-AETR u fil-Grupp ta’ Ħidma dwar it-Trasport bit-Triq sabiex tinkiseb armonizzazzjoni pan-Ewropea fil-qasam tal-apparat ta’ reġistrazzjoni fit-trasport bit-triq (takografi).
            
            
               (12)Il-pożizzjoni tal-Unjoni għandha tiġi espressa mill-Istati Membri tal-Unjoni li huma membri tal-Grupp ta’ Esperti dwar l-AETR u tal-Grupp ta’ Ħidma dwar it-Trasport bit-Triq tan-NU/KEE, li jaġixxu b’mod konġunt,
            
         
         
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-pożizzjoni li għandha tittieħed f’isem l-Unjoni fil-25 sessjoni tal-Grupp ta’ Esperti dwar il-Ftehim Ewropew dwar il-Ħidma ta’ Ekwipaġġi ta’ Vetturi involuti fit-Trasport Internazzjonali bit-Triq (AETR) u fil-116-il sessjoni tal-Grupp ta’ Ħidma dwar it-Trasport bit-Triq NU/KEE għandha tkun skont l-emendi proposti għall-AETR kif stabbilit fl-Anness ta’ din id-Deċiżjoni. 
            
            
               Jista’ jintlaħaq qbil fuq bidliet formali u minuri fil-pożizzjoni msemmija fl-ewwel paragrafu mingħajr il-ħtieġa li dik il-pożizzjoni tiġi emendata.
            
            
               Artikolu 2
            
            
               1.Il-pożizzjoni msemmija fl-Artikolu 1 għandha tiġi espressa mill-Istati Membri tal-Unjoni li huma membri tal-Grupp ta’ Esperti għall-AETR u tal-Grupp ta’ Ħidma dwar it-Trasport bit-Triq tan-NU/KEE, li jaġixxu b’mod konġunt.
            
            
               2.L-Istati Membri għandhom jikkomunikaw l-emendi proposti lill-Grupp ta’ Esperti dwar l-AETR.
            
            
               Artikolu 3
            
            
               Din id-Deċiżjoni hija indirizzata lill-Istati Membri.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                  
                        Ir-Regolament (UE) 2020/1054 tal-Parlament Ewropew u tal-Kunsill tal-15 ta’ Lulju 2020 li jemenda r-Regolament (KE) Nru 561/2006 fir-rigward ta’ rekwiżiti minimi dwar il-ħinijiet massimi ta’ sewqan kuljum u kull ġimgħa, il-pawżi minimi u l-perijodi ta’ mistrieħ kuljum u kull ġimgħa u r-Regolament (UE) Nru 165/2014 fir-rigward tal-pożizzjonament permezz ta’ takografi (ĠU L 249, 15.7.2020, p. 1).
                  
               
               
                  
                     (2)
                  
                        Id-Deċiżjoni tal-Kunsill (UE) 2016/1877 tas-17 ta’ Ottubru 2016 dwar il-pożizzjoni li għandha tiġi adottata, f’isem l-Unjoni Ewropea, fil-Grupp ta’ Esperti dwar il-Ftehim Ewropew dwar il-Ħidma ta’ Ekwipaġġi ta’ Vetturi involuti fit-Trasport Internazzjonali bit-Triq (AETR), u fil-Grupp ta’ Ħidma dwar it-Trasport bit-Triq, tal-Kummissjoni Ekonomika għall-Ewropa tan-Nazzjonijiet Uniti (ĠU L 288, 22.10.2016, p. 49).
               
               
                  
                     (3)
                  
                        Ir-Regolament (UE) Nru 165/2014 tal-Parlament Ewropew u tal-Kunsill tal-4 ta’ Frar 2014 dwar takografi fit-trasport bit-triq, li jħassar ir-Regolament tal-Kunsill (KEE) Nru 3821/85 dwar apparat ta’ reġistrazzjoni għat-trasport bit-triq u li jemenda r-Regolament (KE) Nru 561/2006 tal-Parlament Ewropew u tal-Kunsill dwar l-armonizzazzjoni ta’ ċerta leġiżlazzjoni soċjali li għandha x’taqsam mat-trasport bit-triq (ĠU L 60, 28.2.2014, p. 1).
               
               
                  
                     (4)
                  
                        Ir-Regolament ta’ Implimentazzjoni tal-Kummissjoni (UE) 2016/799 tat-18 ta’ Marzu 2016 li jimplimenta r-Regolament (UE) Nru 165/2014 tal-Parlament Ewropew u tal-Kunsill li jistabbilixxi r-rekwiżiti għall-kostruzzjoni, l-ittestjar, l-istallazzjoni, l-operazzjoni u t-tiswija ta’ takografi u l-komponenti tagħhom (ĠU L 139, 26.5.2016, p. 1).
               
               
                  
                     (5)
                  
                        Id-Deċiżjoni tal-Kunsill (UE) 2018/1926 tat-19 ta’ Novembru 2018 dwar il-pożizzjoni li għandha tittieħed, f’isem l-Unjoni Ewropea, fil-Grupp ta’ Esperti dwar il-Ftehim Ewropew dwar il-ħidma ta’ ekwipaġġi ta’ vetturi involuti fit-trasport internazzjonali bit-triq tal-Kummissjoni Ekonomika għall-Ewropa tan-Nazzjonijiet Uniti (ĠU L 313, 10.12.2018, p. 13).
               
               
                  
                     (6)
                  
                        Ir-Regolament (UE) 2020/1054 tal-Parlament Ewropew u tal-Kunsill tal-15 ta’ Lulju 2020 li jemenda r-Regolament (KE) Nru 561/2006 fir-rigward ta’ rekwiżiti minimi dwar il-ħinijiet massimi ta’ sewqan kuljum u kull ġimgħa, il-pawżi minimi u l-perijodi ta’ mistrieħ kuljum u kull ġimgħa u r-Regolament (UE) Nru 165/2014 fir-rigward tal-pożizzjonament permezz ta’ takografi (ĠU L 249, 31.7.2020, p. 1).
               
               
                  
                     (7)
                  
                        Ara l-Artikolu 3(4) u (4)(a) tar-Regolament (UE) Nru 165/2014, kif emendati bir-Regolament (UE) 2020/1054.
               
               
                  
                     (8)
                  
                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafu 64.  
               
               
                  
                     (9)
                  
                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, paragrafu 61 sa 64.  
               
               
                  
                     (10)
                  
                        ĠU L 95, 8.4.1978, p. 1.
               
               
                  
                     (11)
                  
                        Ir-Regolament tal-Kunsill (KEE) Nru 3821/85 tal-20 ta’ Diċembru 1985 dwar apparat ta’ reġistrazzjoni għat-trasport bit-triq (ĠU L 370, 31.12.1985, p. 8).
               
               
                  
                     (12)
                  
                        COM(2011) 454 final. 
               
               
                  
                     (13)
                  
                        Ir-Regolament (UE) 2020/1054 tal-Parlament Ewropew u tal-Kunsill tal-15 ta’ Lulju 2020 li jemenda r-Regolament (KE) Nru 561/2006 fir-rigward ta’ rekwiżiti minimi dwar il-ħinijiet massimi ta’ sewqan kuljum u kull ġimgħa, il-pawżi minimi u l-perijodi ta’ mistrieħ kuljum u kull ġimgħa u r-Regolament (UE) Nru 165/2014 fir-rigward tal-pożizzjonament permezz ta’ takografi (ĠU L 249, 31.7.2020, p. 1).
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 25.1.2021
            COM(2021) 26 final
            ANNESS 
            tal-proposta għal Deċiżjoni tal-Kunsill dwar il-pożizzjoni li għandha tiġi adottata, f’isem l-Unjoni Ewropea, fil-Grupp ta’ Esperti dwar il-Ftehim Ewropew dwar il-Ħidma ta’ Ekwipaġġi ta’ Vetturi involuti fit-Trasport Internazzjonali bit-Triq (AETR) u fil-Grupp ta’ Ħidma dwar it-Trasport bit-Triq tal-Kummissjoni Ekonomika għall-Ewropa tan-Nazzjonijiet Uniti
            
               
         
         
            
               ANNESS 
            
            
               L-AETR huwa emendat kif ġej:
            
            
               (1)fl-Artikolu 1, jiżdied il-punt (x) li ġej: 
            
            
               (x)
                     “Organizzazzjoni ta’ integrazzjoni reġjonali” tfisser kwalunkwe organizzazzjoni li hija magħmula minn Stati sovrani ta’ reġjun partikolari, li għandha l-kompetenza fir-rigward ta’ ċerti kwistjonijiet irregolati minn dan il-Ftehim u li ġiet awtorizzata kif xieraq biex tiffirma u tirratifika, taċċetta, tapprova jew taderixxi għal dan il-Ftehim.
            
            
               (2)fl-Artikolu 10, jiżdied il-paragrafu 4 li ġej:
            
            
               “4
                     Mid-data tad-dħul fis-seħħ tal-Appendiċi 1C tal-Anness ta’ dan il-Ftehim, il-vetturi b’apparat ta’ kontroll konformi mar-Regolament ta’ Implimentazzjoni tal-Kummissjoni (UE) 2016/799
                  1
                u l-atti emendatorji tiegħu jew mal-Appendiċi 1C tal-Anness ta’ dan il-Ftehim fir-rigward tal-kostruzzjoni, l-installazzjoni, l-użu u l-ittestjar għandhom jitqiesu bħala konformi mar-rekwiżiti ta’ dan il-Ftehim”.
            
            
               (3)fl-Artikolu 13(2), jiżdied il-punt (c) li ġej:
            
            
               “(c)
                     l-Appendiċi 1C għandu jsir obbligatorju għall-pajjiżi li huma Partijiet Kontraenti għal dan il-Ftehim sa mhux aktar tard mill-31 ta’ Diċembru 2025. B’konsegwenza ta’ dan, il-vetturi kollha koperti minn dan il-Ftehim, li jiddaħħlu fis-servizz għall-ewwel darba mill-1 ta’ Jannar 2026, għandhom ikunu mgħammra b’apparat ta’ kontroll diġitali konformi ma’ dawk ir-rekwiżiti l-ġodda. Mid-data tad-dħul fis-seħħ tal-emendi rilevanti għal dan il-Ftehim, il-Partijiet Kontraenti, li jkun għadhom ma implimentawx dawn l-emendi fil-pajjiżi tagħhom, għandhom jaċċettaw u jikkontrollaw fit-territorju tagħhom vetturi rreġistrati f’Parti Kontraenti oħra għal dan il-Ftehim, li diġà huma mgħammra b’apparat ta’ kontroll diġitali bħal dan.
            
            
               Mill-1 ta’ Jannar 2028 il-vetturi kollha użati fit-trasport internazzjonali għandhom ikunu mgħammra b’apparat ta’ kontroll diġitali konformi mal-Appendiċi 1C.
            
            
               Il-Partijiet Kontraenti għandhom jieħdu l-passi meħtieġa biex ikunu jistgħu joħorġu l-kards tas-sewwieqa msemmija fl-Appendiċi 1C sa mhux aktar tard mill-1 ta’ Ottubru 2025.”;
            
            
               (4)L-Artikolu 14 huwa emendat kif ġej:
            
            
               (a)jiddaħħal il-paragrafu 1a li ġej:
            
            
               “1a.
                     Dan il-Ftehim għandu jkun miftuħ ukoll biex jiġi ffirmat minn organizzazzjonijiet ta’ integrazzjoni reġjonali. 
            
            
               Għall-finijiet tal-emendar tal-Appendiċijiet 1, 1B, 1C, 2 u 3, ir-rappreżentant ta’ organizzazzjoni ta’ integrazzjoni reġjonali li tkun Parti Kontraenti għall-Ftehim jagħti l-voti tal-Istati Membri li jiffurmaw dik l-organizzazzjoni mingħajr il-bżonn tal-preżenza tagħhom meta jittieħed il-vot.”;
            
            
               (b)il-paragrafu 5 huwa sostitwit b’dan li ġej:
            
            
               “5.
                     Fir-rigward ta’ kull Stat jew organizzazzjoni ta’ integrazzjoni reġjonali li tirratifika dan il-Ftehim, jew li tissieħeb fih, wara d-depożitu tat-tmien strument ta’ ratifika jew ta’ adeżjoni kif imsemmi fil-paragrafu 4 ta’ dan l-Artikolu, il-Ftehim għandu jidħol fis-seħħ mija u tmenin jum wara d-depożitu, min-naħa ta’ dak l-Istat jew ta’ dik l-organizzazzjoni ta’ integrazzjoni reġjonali, tal-istrument ta’ ratifika jew ta’ adeżjoni tagħha.”;
            
            
               (5)L-Artikolu 22 huwa emendat kif ġej:
            
            
               (a)il-paragrafi 1 u 2 huma sostitwiti b’dan li ġej:
            
            
               “1.
                     L-Appendiċijiet 1, 1C u 2 tal-anness ta’ dan il-Ftehim jistgħu jiġu emendati bil-proċedura speċifikata f’dan l-Artikolu. 
            
         
         
            
               “2.
                     Fuq talba ta’ Parti Kontraenti, kull emenda proposta għall-Appendiċijiet 1, 1C jew 2 tal-Anness ta’ dan il-Ftehim għandha titqies mill-Grupp Prinċipali ta’ Ħidma dwar it-Trasport bit-Triq tal-Kummissjoni Ekonomika għall-Ewropa.”;
            
            
               (b)jiżdied il-paragrafu 6 li ġej:
            
            
               “6.
                     Jekk proposta biex jiġi emendat l-Appendiċi 1C tal-Anness ta’ dan il-Ftehim teħtieġ l-emendar ta’ dispożizzjonijiet oħra tal-Ftehim, l-emendi għall-Appendiċi 1C ma jistgħux jidħlu fis-seħħ qabel id-data tad-dħul fis-seħħ tal-emendi għal dawk id-dispożizzjonijiet l-oħra skont l-Artikolu 21. Jekk, f’każ bħal dan, l-emendi għall-Appendiċi 1C jiġu ppreżentati fl-istess ħin mal-emendi għal dispożizzjonijiet oħra tal-Ftehim, id-data tad-dħul fis-seħħ tagħhom għandha tkun id-data li tirriżulta mill-applikazzjoni tal-proċedura deskritta fl-Artikolu 21.”;
            
            
               (6)jiddaħħal Appendiċi 1C ġdid, ibbażat fuq l-ispeċifikazzjonijiet tekniċi li għandhom jiġu adottati mill-Kummissjoni skont ir-Regolament (UE) 2020/1054
                  2
                tal-Parlament Ewropew u tal-Kunsill, kif adattat għall-kuntest tal-AETR;
            
            
               (7)fl-Appendiċi 2, Kapitolu III, “Ċertifikat ta’ approvazzjoni għall-prodotti skont l-Appendiċi 1B” huwa sostitwit b’dan li ġej:
            
            
               “III. Ċertifikat ta’ approvazzjoni għall-prodotti skont l-Appendiċi 1B/1C (1)
            
            
               Ladarba l-Parti Kontraenti tkun effettwat approvazzjoni, din għandha toħroġ ċertifikat ta’ approvazzjoni għall-applikant, imfassal skont il-mudell ta’ hawn taħt. Il-Partijiet Kontraenti għandhom jużaw kopji ta’ dan id-dokument sabiex jikkomunikaw każijiet ta’ approvazzjonijiet mogħtija jew ta’ irtirar lil Partijiet Kontraenti oħra.
            
            
               Ċertifikat ta’ approvazzjoni għall-prodotti skont l-Appendiċi 1B/1C (1)
            
            
               Isem tal-amministrazzjoni kompetenti
                     
            
            
               Komunikazzjoni dwar (2):
            
            
               Approvazzjoni
            
            
               Irtirar ta’ approvazzjoni
            
            
               Ta’ mudell ta’ apparat ta’ kontroll
            
            
               Ta’ komponent ta’ apparat ta’ kontroll (3)
            
            
               Ta’ kard tas-sewwieq
            
            
               Ta’ kard tal-workshop
            
            
               Ta’ kard tal-kumpanija
            
            
               Ta’ kard ta’ spettur
            
            
               Nru tal-approvazzjoni………………………………
            
            
               (1)Marka ta’ manifattura jew marka kummerċjali
                     
            
         
         
            
               (2)Isem il-mudell
                     
            
            
               (3)Isem il-manifattur
                     
            
            
               (4)Indirizz tal-manifattur
                     
            
            
               (5)Imressaq għall-approvazzjoni fi………………………………………
            
            
               (6)Il-laboratorju jew laboratorji tal-ittestjar
                     
            
            
               (7)Data u Nru ta’ rapporti………………………………………..
            
            
               (8)Data tal-approvazzjoni
                     
            
            
               (9)Data tal-irtirar tal-approvazzjoni
                     
            
            
               (10)Mudell(i) tal-komponent(i) tal-apparat ta’ kontroll 
            
            
               li miegħu/magħhom il-komponent hu maħsub biex jintuża…………………………………….
            
            
               (11)Post
                     .
            
            
               (12)Data…………………………………………………………….
            
            
               (13)Dokumenti ta’deskrizzjoni annessi……………………………….
            
            
               (14)Rimarki (inkluż it-tqegħid ta’ siġilli, jekk ikun meħtieġ)…………
            
            
               
                  ………………………………………………………………………..
               
               
                  ………………………………………………………………………..
               
            
            
                  ………………………..
            
            
                  (Firma)
            
            
               (1) Speċifika l-Appendiċi 1B jew 1C
            
            
               (2) Immarka l-kaxex rilevanti
            
         
         
            
               (3) Speċifika l-komponent ikkonċernat fil-komunikazzjoni
            
         
         
            
                  
                     (1)
                  
                        Ir-Regolament ta’ Implimentazzjoni tal-Kummissjoni (UE) 2016/799 tat-18 ta’ Marzu 2016 li jimplimenta r-Regolament (UE) Nru 165/2014 tal-Parlament Ewropew u tal-Kunsill li jistabbilixxi r-rekwiżiti għall-kostruzzjoni, l-ittestjar, l-istallazzjoni, l-operazzjoni u t-tiswija ta’ takografi u l-komponenti tagħhom (ĠU L 139, 26.5.2016, p. 1).
               
               
                  
                     (2)
                  
                        Regolament (UE) 2020/1054 tal-Parlament Ewropew u tal-Kunsill tal-15 ta’ Lulju 2020 li jemenda r-Regolament (KE) Nru 561/2006 fir-rigward ta’ rekwiżiti minimi dwar il-ħinijiet massimi ta’ sewqan kuljum u kull ġimgħa, il-pawżi minimi u l-perijodi ta’ mistrieħ kuljum u kull ġimgħa u r-Regolament (UE) Nru 165/2014 fir-rigward tal-pożizzjonament permezz ta’ takografi (ĠU L 249, 31.7.2020, p. 1).